Holstebro: Søndag formiddag har borgere i Midt- og Vestjylland oplevet mindre rystelser.

En af dem er Ali Elmir fra Holstebro. Han fortæller:

- Jeg sad på gulvet med min søn, og pludselig rystede det hele i et par sekunder. Som et jordskælv. Jeg tænkte ikke mere over det, men så skrev min bror til mig, om jeg havde mærket noget, der rystede.

Også Karina Kirkeby Jakobsen, der sad i sit køkken, studsede:

- Jeg havde begge fødder på gulvet og mærkede gulvet begynde at ryste, og huset knagede. Og så kom lyden. Det lød, som om der kørte en bulldozer ude på vejen, der skrabede asfalt op. En høj lyd. Det varede seks til ti sekunder.

På politistationen i Holstebro mærkede man også rystelserne.

- Vi mærkede kortvarigt, at hele bygningen, vi sidder i, rystede. Så vi kiggede da lige på hinanden og tænkte: Hvad var det egentligt? Det er sådan en unaturlig bevægelse, og normalt mærker vi ingenting, for det er en stor og solid bygning, vi sidder i, siger vagtchef Carsten Henriksen.

Rystelserne skete omkring klokken 11 søndag, og politiet har fået en lille håndfuld henvendelser fra borgere i Holstebro, Struer og Mors.

Seismologer fra De Nationale Geologiske Undersøgelser for Danmark og Grønland (Geus) har netop bekræftet, at Midt- og Vestjylland har været ramt af et mindre jordskælv klokken 10.57 lidt uden for Holstebro.

Jordskælvet målte 3,4 på Richterskalalen, så det er et lille jordskælv på globalt plan, men et forholdsvist stort jordskælv for Danmark, som nok kan mærkes af de fleste, oplyser Trine Dahl-Jensen, seismolog hos Geus.

Til sammenligning målte et af de jordskælv, som flere vestjyder oplevede på deres sommerferie på Bali, 7 på skalaen. Her omkom flere personer, og bygninger blev ødelagt.

Det virker ikke til, at rystelserne søndag formiddag har givet nogen skader i landsdelen, oplyser vagtchefen.

- Vi er ikke bekymrede, siger vagthavende.